**ΣΥΜΜΕΤΟΧΗ ΤΗΣ ΚΕΔΕ ΣΤΗΝ ΗΜΕΡΙΔΑ ΠΛΗΡΟΦΟΡΗΣΗΣ ΤΟΥ ΕΡΓΟΥ LIFE Green Infrastructure (GrIn) - LIFE17GIC GR 000029**

***Προώθηση της Ενσωμάτωσης Πράσινων Υποδομών στον Αστικό Ιστό για τη Βελτίωση της Διακυβέρνησης σε Σχέση με την Κλιματική Αλλαγή στις Πόλεις***

Στο πλαίσιο των πρωτοβουλιών της ΚΕΔΕ στον τομέα της προστασίας του περιβάλλοντος και της προσαρμογής στην κλιματική αλλαγή, καθώς και της ανάγκης αλλαγής νοοτροπίας γύρω από περιβαλλοντικά ζητήματα, η ΚΕΔΕ συμμετέχει σε μία σειρά από ευρωπαϊκά έργα όπως το LIFE GrIn.

Το έργο, στο πλαίσιο του οποίο διοργανώθηκε **Ημερίδα Πληροφόρησης την 1η Μαρτίου 2019 στο Δημαρχείο Αμαρουσίου**, εστιάζει στο αστικό πράσινο, στις πράσινες υποδομές στις πόλεις και στην καλλιέργεια οικολογικής συνείδησης.

**Οι στόχοι αποκτούν το στοιχείο της αειφορίας** μέσα από μελέτες ειδικών, που συμμετέχουν στο έργο και τοποθετήθηκαν στην ημερίδα, αναλύοντας τα συστήματα, τις μεθόδους, τον ρόλο της συγκεκριμένης χλωρίδας και πανίδας που με τρόπο αποτελεσματικό θα οδηγήσουν στη διαμόρφωση ή αναμόρφωση χώρων αστικού πρασίνου που θα παραμείνουν διαχρονικοί πνεύμονες βελτιώνοντας παράλληλα το μικροκλίμα και την ποιότητα της ζωής και της αισθητικής των πολιτών.

Ο Δήμος Αμαρουσίου μαζί με το Ηράκλειο Κρήτης θα αποτελέσουν τις περιοχές πιλοτικής εφαρμογής του έργου. **Ο Δήμαρχος και Πρόεδρος της ΚΕΔΕ κ. Γ. Πατούλης** απεύθυνε χαιρετισμό τονίζοντας το σημαντικό έργο που έχει γίνει από την ικανή ομάδα του Δήμου Αμαρουσίου τα τελευταία 12 έτη αλλά και το δυναμισμό με τον οποίο η ΚΕΔΕ διαπραγματεύεται με το Υπουργείο Περιβάλλοντος και συνεργάζεται με τους κοινωνικούς παράγοντες και πους ΟΤΑ επί του θέματος.

*Οι υπόλοιποι εισηγητές της ημέρας ανέλυσαν θεματικές που άπτονται με τα άμεσα με το έργο :*

* *Η Δρ. Κωνσταντίνα Τσαγκάρη*, εκπροσωπώντας τον επικεφαλής εταίρο του σχήματος, το Ινστιτούτο Μεσογειακών Δασικών Οικοσυστημάτων, εισηγήθηκε σχετικά με «την προώθηση σε αστικά κέντρα της ενσωμάτωσης πράσινων υποδομών με στόχο τη βελτίωση της κλιματικής διακυβέρνησης των πόλεων»
* Ο υπεύθυνος Ευρωπαϊκών Προγραμμάτων του Δήμου Αμαρουσίου *κ. Νικόλας Θυμάκης* εισηγήθηκε σε αντικατάσταση του ομότιμου καθηγητή ΕΜΠ κ. Κασσιά, σχετικά με «την Συμβολή του Πρασίνου στην Κλιματική Αλλαγή»
* *Ο Δρ. Δημήτριος Αβτζής*, ερευνητής του Ινστιτούτου Δασικών Ερευνών Θεσσαλονίκης, έκανε εισήγηση με θέμα «Ζουν ανάμεσα μας – οι πεταλούδες ως δείκτες ποιότητας στο αστικό πράσινο»
* *Η κ. Δέσποινα Χαμακιώτη*, Διεθνολόγος, επικεφαλής Ομάδας Εργασίας Ευρωπαϊκών Προγραμμάτων της ΚΕΔΕ, εισηγήθηκε για τον «**Ρόλο της Κεντρικής Ένωσης Δήμων Ελλάδος στην εποχή της Πράσινης Οικονομίας και Ανάπτυξης**»
* *Η Δρ. Αναστασία Πούπκου*, από το τμήμα Φυσικής του ΑΠΘ, παρουσίασε το έργο LIFE ASTI «Εφαρμογή συστήματος πρόγνωσης της αστικής θερμικής νησίδας με σκοπό την ανάπτυξη στρατηγικών αστικής προσαρμογής»
* *Η Δρ. Αιμιλία Κοντογιάννη*, Δασολόγος-Περιβαλλοντολόγος εισηγήθηκε σχετικά με «την αξία της διαχείρισης των πράσινων υποδομών για την προσαρμογή των πόλεων στην κλιματική αλλαγή».

Στην ημερίδα δόθηκε η ευκαιρία να **παρουσιαστεί ο ρόλος της ΚΕΔΕ στον ευαίσθητο τομέα της προστασίας του περιβάλλοντος** μέσα από την ανάλυση :

* των **λειτουργικών διαδικασιών της υπηρεσίας** που δρα ως αποτελεσματικός διαμεσολαβητής μεταξύ ΟΤΑ και Κεντρικής Εξουσίας
* των **θέσεων της ΚΕΔΕ για την πράσινη ανάπτυξη και την προσαρμογή στην κλιματική αλλαγή** όπως αυτοί παρουσιάζονται στα συμπεράσματα των τακτικών συνεδρίων της ΚΕΔΕ αλλά και στις αποφάσεις του ΔΣ και στις σχετικές παρεμβάσεις στα Υπουργεία
* τις **δράσεις της ΚΕΔΕ** μέσα από την συμμετοχή της σε συνέδρια τοπικής, ευρωπαϊκής και διεθνούς εμβέλειας, τα οποία συνήθως συνδιοργανώνει
* την **ενεργό συμμετοχή της ΚΕΔΕ σε μία σειρά ευρωπαϊκών έργων** (life, horizon) με στόχο τη διάδοση της πληροφόρησης και την αλλαγή της νοοτροπίας των δήμων και των πολιτών αλλά και κυρίως την **παροχή λειτουργικών εργαλείων** προς αυτή την κατεύθυνση.

Ακολούθησε εποικοδομητική συζήτηση με το κοινό, όπου αναδείχτηκε η ανάγκη συνέχισης στοχευόμενων έργων, η ανάγκη καλλιέργειας μίας νέας νοοτροπίας από την παιδική ηλικία, η ανάγκη διάδοσης της πληροφόρησης από την ΚΕΔΕ και **εφαρμογής της πολυεπίπεδης διακυβέρνησης** ως απαραίτητου μοχλού αειφορίας.

Πληροφορίες σχετικά με το έργο LIFE GrIn μπορείτε να βρείτε στην ιστοσελίδα του έργου [www.lifegrin.gr](http://www.lifegrin.gr) καθώς και στην ιστοσελίδα της ΚΕΔΕ στον σύνδεσμο των ευρωπαϊκών προγραμμάτων [www.kedke.gr](http://www.kedke.gr).

***Χαμακιώτη Δέσποινα***

***Ο.Ε Ευρ.Προγραμμάτων ΚΕΔΕ***